સુપ્રીમ કોર્ટે આ દિવાળીએ પહેલી વાર ફટાકડા ફોડવા માટે એક સમયનું બંધન બધા પર લાદ્યું છે. આજ સુધી કોર્ટ તહેવારોની ઉજવણી સંદર્ભે ક્યારેય વચ્ચે પડતી નહીં, પરંતુ આ વર્ષે એવું થયું છે કે એને વચ્ચે પડવું જ પડે એમ છે. જેવી હાલત આજે દિલ્હીની છે એવી હાલત આખા દેશની થશે તો શું થશે આપણું એ વિચારવાલાયક છે. જોકે ઘણા લોકો એવા છે જેઓ કોર્ટના આ હસ્તક્ષેપથી ઘણા નારાજ છે. હિન્દુઓના તહેવારમાં કોર્ટે રંગમાં ભંગ નહોતો પાડવાનો એવું તેમનું માનવું છે. દિવાળીએ આપણને દીવા પ્રગટાવવાની કે મંદિરે જવાની કે ઘર સજાવવાની અને મીઠાઈઓ ખાવાની કોર્ટ ના નથી પડી રહી. ફટાકડા ફોડવાની બાબતને જો તમે હિન્દુ સંસ્કૃતિ અને તહેવારો સાથે જોડીને લાગણીશીલ બનતા હો તો એક રિયલિટી ચેક કરવાની જરૂર છે. એ માટે હાલમાં વલ્ર્ડ હેલ્થ ઑર્ગેનાઇઝેશનના આંકડાઓ ચકાસવા પડશે. હાલમાં ૨૦૧૬ના બહાર પડેલા આંકડાઓ મુજબ સમગ્ર દુનિયામાં હવાના પ્રદૂષણથી મરતાં બાળકોમાં ભારત મોખરે છે. ફક્ત ૨૦૧૬માં ૧૪ વર્ષથી નાનાં ૧,૦૧,૭૮૮ બાળકોનાં ફક્ત હવાના પ્રદૂષણને કારણે મૃત્યુ થયાં હતાં. એમાંથી ૬૦,૯૮૭ બાળકો પાંચ વર્ષથી નીચેની ઉંમરનાં હતાં અને ૪૩૬૦ બાળકો પાંચથી ૧૪ વર્ષની ઉંમરનાં હતાં. હવાના પ્રદૂષણને કારણે ભારતમાં દર વર્ષે વીસ લાખ લોકો મૃત્યુ પામે છે જે આખી દુનિયામાં હવાના પ્રદૂષણને કારણે મૃત્યુ પામનારા લોકોનો પચીસ ટકા ભાગ છે. આ આંકડો સાંભળીને જ હચમચી જવાય એમ છે. દર લાખ બાળકોએ લગભગ ૮૫ બાળકો હવાના પ્રદૂષણને કારણે મૃત્યુ પામે છે. હવાના પ્રદૂષણથી સૌથી વધુ મૃત્યુ પામનારાં બાળકો ધરાવતા દેશોની યાદીમાં પહેલા સ્થાને ભારત પછી નાઇજીરિયા, પાકિસ્તાન, કૉન્ગો અને ઇથિયોપિયાનો સમાવેશ છે. સમગ્ર દુનિયામાં કુલ છ લાખ બાળકો ઍક્યુટ લોવર રેસ્પિરેટરી ઇન્ફેક્શનને કારણે ૨૦૧૬માં મૃત્યુ પામ્યાં હતાં જે દૂષિત હવાને કારણે થયેલું ઇન્ફેક્શન હતું. ૯૮ ટકા બાળકો આપણા દેશમાં ભ્પ્ ૨.૫ લેવલના પ્રદૂષણમાં જીવે છે જે વલ્ર્ડ હેલ્થ ઑર્ગેનાઇઝેશનના સ્ટાન્ડર્ડ ૨૫ માઇક્રોગ્રામ પર ક્યુબિક મીટર્સ કરતાં ઘણું વધારે છે. આ આંકડાઓ અને આ સમસ્યાઓ અચૂક આપણી પાંચ દિવસની મજા કરતાં ઘણી વધુ ગંભીર છે?